Etter flere uker med jordskjelv sørvest på Island ble nattehimmelen lyst opp av lava. Men fiskelandsbyen Grindavik ser foreløpig ut til å unngå vulkanutbruddet.
Omfanget av utbruddet er i morgentimene blitt redusert, men det beskrives fortsatt som betydelig. – Det er fortsatt ganske mye utbrudd, og lavaen er svært aktiv. Man kan anslå at det har kommet 3-4 kvadratkilometer med lava. Til sammenligning er det kanskje dobbelt så mye som det som kom fra hele det forrige utbruddet i Litla Hrút, og det skjedde på sju timer, sier geofysiker Magnús Tumi Guðmundsson til kringkasteren RUV tirsdag morgen.
Islendingen Agust Jonsson, kjent for å sette opp show med Stand Up Finnmark, flyttet fra hjembyen Grindavik i år 2000, som 24-åring. Hele slekta på mors side av familietreet bor fortsatt der. – Det har vært noen utfordringer med å finne plass å bo, men alle har funnet seg hus nå, forsikrer Jonsson. I frykt for et stort utbrudd på Reykjanes evakuerte myndighetene i november de nesten 4.000 innbyggerne i Grindavik og stengte den nærliggende turistattraksjonen Den blå lagune. Bakteppet var magmabevegelser under jordskorpen som utløste hundrevis av jordskjelv. Skjelv var ikke uvanlig i Jonssons oppvekst. – Men det var aldri noe utbrudd mens jeg bodde der, selv om det ofte var snakk om det.
Veien til den evakuerte landsbyen Grindavik var sperret av natt til tirsdag. Utbruddet ligger nord for landsbyen. – Det var snakk om tre forskjellige utfall, det ene var det som skjedde nå. Men det var også magmatunneler under byen, og i sjøen. Så dette var den beste plassen det kunne bryte ut, det var det beste utfallet, mener Jonsson.
Island har rundt 130 vulkanske fjell og 33 aktive vulkansystemer, det høyeste antallet i Europa. 18 av vulkanene har hatt utbrudd siden bosetningen på Island begynte på 800-tallet.
I april 2010 førte et utbrudd i vulkanen under isbreen Eyjafjallajökull til at flytrafikken over det meste av Europa ble lammet som følge av aske. Grindavik ligger i nærheten av Keflavik-flyplassen, men forskere har sagt at det nye utbruddet trolig vil produsere lava, men ikke noen askesky.